**ЦЕНИ НА ЗЕМЕДЕЛСКА ЗЕМЯ И АРЕНДАТА В СЕЛСКОТО**

**СТОПАНСТВО В ОБЛАСТ ПЛЕВЕН ПРЕЗ 2017 ГОДИНА**

**Цени на сделките със земеделска земя в област Плевен през 2017 година**

През 2017 г. средната цена на един декар земеделска земя в област Плевен достига 949 лева/дка. В сравнение с 2016 г. средната цена на един декар земеделска земя в областта се е увеличила с 19.1%.

През 2017 г. средната цена на един декар земеделска земя в страната е 872 лв./дка, или с 77 лв. по-ниска от тази в област Плевен. По този показател областта се нарежда на второ място в Северозападния район.

|  |
| --- |
|  |

**Фиг. 1.Средни цени на сделките със земеделска земя в Северозападния район**

**и област Плевен за периода 2010 - 2017 година**

Лева/дка

През 2017 г. най-висока е цената на земеделската земя в община Долна Митрополия – 1 104 лв. на декар, а най-ниска в община Искър - 535 лв. на декар.

**Цена на рентата на земеделската земя в област Плевен през 2017 година**

През 2017 г. средната цена на рентата на един декар наета/арендувана земеделска земя в област Плевен достига 50 лв., което нарежда областта на пето място в страната. За страната тя е 46 лв. В сравнение с 2016 г. средната цена на рентата на един декар в областта се увеличава с 6.4%.

През 2017 г. най-висока е цената за един декар наета/арендувана земеделска земя в община Кнежа - 60 лв., а най-ниска в община Червен бряг - 41 лв.

**Фиг. 2.Средни цени за наем/аренда/ на земеделска земя в Северозападния район**

**и област Плевен за периода 2010 - 2017 година**

Лева/дка

**Методологични бележки**

Наблюдението за цената на земеделската земя и рентата в селското стопанство се провежда в съответствие с изискванията на целевата методология на Евростат, отчитайки и националните особености в развитието на пазара на земеделската земя и рентните отношения в България.

**Респонденти**. Наблюдението за 2017 г. обхваща 2 246 респонденти (земеделски стопанства, специализирани дружества за инвестиции в земеделска земя и агенции за недвижими имоти). Източниците за подбор на респондентите са три: Годишен отчет на нефинансовите предприятия (със стабилна икономическа дейност „селско стопанство”), Годишен отчет на специализираните инвестиционни предприятия (инвестиции в земя) - Справка за разходите за придобиване на дълготрайни материални активи, и Годишен отчет на селскостопанските предприятия. Критерий за подбор на респондентите е стойността на направените разходи за придобиване на земя и за плащане на ренти. Приложен е праг, над който всички единици се наблюдават изчерпателно.

**Географски обхват.** Изследването покрива цялата територия на страната**.**

**Наблюдаван период**. Съгласно изискванията на методологията на Евростат наблюдаваният период е календарна година. Обикновено договорите за наеми/аренда на земеделска земя се сключват за стопанска година. В съответствие с методологията в обхвата на изследването попадат всички действащи през календарната година договори, без значение за коя стопанска година се отнасят и кога ще бъдат извършени рентните плащания. Договорите за наем на земеделска земя са с продължителност една година, а за аренда - минимум четири години.

**Категории на земята по начин на трайно използване**. Наблюдавани са цените на три категории земеделска земя, дефинирани по начина на трайното й използване: ниви, естествени ливади и мери и пасища. За осигуряване на съответствие с методологията на Евростат естествените ливади и мерите и пасищата са обединени в обща категория - постоянно затревени площи, за която е изчислена обща средна цена.

**Мерна единица**. В съответствие с практиката за сключване на сделки за продажба и

арендуване на земеделска земя в България данните за цените се събират в левове за един декар земя.

**Цена на земеделската земя**. Съгласно методологията на Евростат събраната информация се отнася за цените на сделките и рентата на земеделска земя, която се използва единствено за селскостопанско производство, т.е. бъдещото й предназначение няма да бъде променено.

Цената на земеделската земя е платената от собственика на свободния пазар цена, включително платените данъци (без ДДС) и такси за един декар. В цената не са включени платените суми за право на ползване, получените от собственика парични компенсации при продажбата или придобиването на земята, стойността на сградите, построени върху земята, плащанията при наследяване и субсидиите (ако има такива).

**Цена на рентата (наем/аренда) на земеделска земя**. Цената на рентата на земеделската земя е изплатената в полза на собственика на земята стойност на един декар в замяна на това, че е предоставил активите си на ползвателя на земята. Цената включва и стойността на всички плащания в натура, оценени по цени на текущата година, и платените данъци и такси. Цената не включва платените суми за право на ползване, стойността на сградите или жилищата, разположени върху арендуваната земя, както и всички други разходи, свързани с други активи (текущи разходи за поддръжката на сгради, застраховки и амортизации на сгради и др.).

**Изчисляване на средна цена**. На ниво община, област и статистически район средната цена се изчислява като среднопретеглена с размера на съответстващите им площи, установени по време на наблюдението. На национално ниво и нивата NUTS1 (статистически зони) и NUTS2 (статистически райони) цената на единица площ се изчислява като среднопретеглена с размера на използваната земеделска площ/арендуваната земеделска площ от Наблюдението за структурата на земеделските стопанства, проведено от Министерството на земеделието и храните през 2013 година.

**Конфиденциалност на информацията**. Конфиденциалността на информацията е гарантирана съгласно чл. 25 до чл. 27 от Закона за статистиката.

Повече информация и данни за цените на земеделската земя и рентата в селското стопанство могат да бъдат намерени на интернет страницата на НСИ на следния линк <http://www.nsi.bg/bg/node/11263>.